[pic] | EUROPA-KOMMISSIONEN |

Bruxelles, den 25.8.2010

KOM(2010) 441 endelig

R APPORT FRA KOMMISSIONEN TIL EUROPA-PARLAMENTET OG RÅDET

om den offentlige kontrol i almindelighed i medlemsstaterne af fødevaresikkerhed, dyresundhed og dyrevelfærd samt plantesundhed

RAPPORT FRA KOMMISSIONEN TIL EUROPA-PARLAMENTET OG RÅDET

om den offentlige kontrol i almindelighed i medlemsstaterne af fødevaresikkerhed, dyresundhed og dyrevelfærd samt plantesundhed

1. Baggrund

Ifølge artikel 44, stk. 1, i forordning (EF) nr. 882/2004[1] ("forordningen om foderstof- og fødevarekontrol") skal medlemsstaterne hvert år forelægge Kommissionen en rapport om iværksættelsen af de flerårige nationale kontrolplaner fastlagt i overensstemmelse med forordningens artikel 41. Ifølge forordningen skal rapporterne indeholde:

a) beskrivelse af ændringer i de flerårige nationale kontrolplaner for at tage hensyn til bl.a. ændringer i lovgivning, nye risikomønstre, ny videnskab og resultatet af tidligere kontrol

b) resultater af kontrol og audit, der er gennemført i det forløbne år i medfør af den nationale kontrolplan

c) den form for manglende overholdelse, der er konstateret ved kontrollen, og antallet af sådanne tilfælde

d) foranstaltninger, der skal sikre, at den nationale kontrolplan iværksættes, herunder håndhævelsesforanstaltninger og resultaterne heraf.

I denne sammenhæng skal også nævnes de supplerende krav i artikel 7 i forordning (EF) nr. 882/2004 om behovet for, at medlemsstaten sikrer, at kontrolaktiviteterne udføres med en høj grad af åbenhed.

I henhold til artikel 44, stk. 4 og 6, i forordningen skal Kommissionen hvert år udarbejde og forelægge Europa-Parlamentet og Rådet en rapport om medlemsstaternes kontrol i almindelighed i lyset af:

a) de årlige rapporter fremlagt af medlemsstaterne

b) EU's audit og tilsyn udført i medlemsstaterne

c) andre relevante oplysninger.

Denne rapport kan i givet fald indeholde henstillinger om muligheder for forbedringer af medlemsstaternes offentlige kontrol- og auditordninger, særlige kontrolforanstaltninger vedrørende sektorer eller aktiviteter eller koordinering af planer med henblik på at behandle spørgsmål af særlig interesse.

Det primære formål med Kommissionens årlige rapport er at give et overblik over måden, hvorpå kompetente myndigheder i medlemsstaterne foretager offentlig kontrol med henblik på at verificere overholdelsen af fødevarelovgivningen (i bred forstand, herunder ikke kun fødevare- og foderstofsikkerhed, men også dyresundhed og -velfærd samt - i nogen udstrækning - plantesundhed). Kommissionen mener, at en sådan rapport derfor også skal give nogle grundlæggende indikatorer for de kontrolaktiviteter, der foretages af medlemsstaterne i fødekæden inden for de forskellige berørte områder, samt resultaterne heraf.

I denne første rapport er der lagt vægt på følgende mål:

- at give en første screening af de data og oplysninger om offentlig kontrol, som Kommissionen i øjeblikket har til rådighed, herunder en analyse af data og oplysninger, som er et resultat af de første sæt årsrapporter fra medlemsstaterne til Kommissionen i henhold til artikel 44, stk. 1,

- at fremlægge nogle indledende konklusioner om, hvordan medlemsstaternes nuværende rapportering kan forbedres.

Kommissionen ønsker at starte drøftelser med medlemsstaterne om de spørgsmål, der rejses i denne rapport, og især om hvordan indsamlingen og behandlingen af data om offentlig kontrol kan rationaliseres og strømlines. Kommissionen har desuden til hensigt sammen med medlemsstaterne at revidere gennemførelsen af artikel 7 i forordning (EF) nr. 882/2004 om behovet for at opnå en høj grad af åbenhed i forbindelse med kontrolaktiviteterne. Ved disse drøftelser skal der også tages hensyn til, hvordan udøvelsen af rationaliseringen og strømliningen af årsrapporterne kan medvirke til at sikre medlemsstaterne en høj grad af åbenhed i forbindelse med de offentlige kontrolaktiviteter, som krævet i artikel 7.

2. Medlemsstaternes årsrapporter

Forordningen om foderstof- og fødevarekontrol blev anvendt med virkning fra den 1. januar 2006. Medlemsstaterne skulle forelægge deres første årsrapport om kontrolaktiviteterne i 2007. Fristen for forelæggelse var den 1. juli 2008. Der blev modtaget rapporter fra alle medlemsstater undtagen én.

Kommissionen modtog rapporterne i anden halvdel af 2008 og i begyndelsen af 2009. Hver rapport blev vurderet under seks hovedoverskrifter, som stort set følger den anbefalede struktur for rapporter i Kommissionens (ikke-bindende) retningslinjer i Kommissionens beslutning 2008/654/EF[2]:

( Resultater af kontrollen

( Analyse af manglende overholdelse

( Foranstaltninger i tilfælde af manglende overholdelse

( Nationale auditsystemer

( Foranstaltninger til at forbedre kontrolmyndighedernes indsats

( Foranstaltninger til at forbedre fødevarevirksomhedsledernes indsats

Kommissionen anerkender de betydelige anstrengelser medlemsstaterne har gjort sig ved indsamlingen af de første årsrapporter i henhold til forordningen. Samlet set indeholdt årsrapporterne de oplysninger, der kræves ifølge forordningen. De forelagte oplysninger varierede imidlertid meget med hensyn til karakter, detaljeringsgrad og kvalitet. Desuden var dette de første rapporter forelagt af medlemsstaterne i henhold til bestemmelserne i artikel 44. Det er derfor begrænset, i hvor høj grad disse oplysninger kan bidrage til denne første rapport fra Kommissionen om den offentlige kontrol i almindelighed. Situationen skal også ses i lyset af oplysningerne, som allerede er indhentet enten under EU-kontrollen foretaget i henhold til artikel 45 i forordning (EF) nr. 882/2004, eller fra andre relevante oplysninger forelagt Kommissionen, f.eks. de sektorspecifikke rapporter forelagt af medlemsstaterne i henhold til andre bestemmelser i EU-lovgivningen.

En oversigt over de vigtigste resultater af Kommissionens analyse af de forelagte rapporter fremgår nedenfor. For de fleste medlemsstaters vedkommende var årsrapporterne samlinger af og/eller henvisninger til rapporter udarbejdet af forskellige nationale myndigheder med ansvar for fødevarer af vegetabilsk oprindelse, animalske fødevarer, foderstof, dyresundhed, dyrevelfærd og plantesundhed uden dog altid at følge den generelle fremgangsmåde fastsat i Kommissionens retningslinjer. De givne oplysninger varierede betydeligt i kvalitet, alt efter hvilken kontrolmyndighed der havde ansvaret. Sammenfatningen fremhæver også, hvor forbedringer kan foretages for at tage højde for Kommissionens retningslinjer, og bør derfor overvejes i denne sammenhæng.

Resultater af kontrollen

I de fleste rapporter blev der givet data for antallet og typen af tilsyn, udførte prøver og analyser, selv om der var stor variation i detaljeringsgrad, samling og generel kvalitet. Oplysninger om kontrol i henhold til sektor, produktionsled eller fare/sygdom blev normalt givet, men med varierende detaljeringsgrad og forskelle i, hvordan dataene var struktureret og præsenteret.

Analyse af manglende overholdelse

Der manglede generelt oplysninger om typen og antallet af konstaterede tilfælde af manglende overholdelse, eller oplysningerne var ufuldstændige.

Foranstaltninger i tilfælde af manglende overholdelse

Effektiviteten af håndhævelsesforanstaltningerne over tid afhænger af udvalget af og sammenhængen i hensigtsmæssige løsninger og håndhævelsesmidler anvendt i forbindelse med manglende overholdelse - hvilke advarsler/henstillinger der er udstedt, hvilke bøder der er pålagt, hvilke lukninger/flytningsrestriktioner/destruktioner der er pålagt, og hvilke retsforfølgninger der er foretaget. Som helhed var oplysningerne under denne overskrift begrænsede, og hvor de forelå, var der forskel i omfang og detaljeringsgrad fra medlemsstat til medlemsstat.

Nationale auditsystemer

Forordningens artikel 4, stk. 6, stiller et vigtigt krav til medlemsstaternes myndigheder om at udføre egne audit for at sikre, at de overholder forordningens krav. I september 2006 udstedte Kommissionen retningslinjer om, hvordan de nationale auditsystemer skulle organiseres (Kommissionens beslutning 2006/677/EF[3]). Ifølge forordningen skal medlemsstaternes årsrapporter oplyse om resultaterne af sådanne audit gennemført i det foregående år. Med nogle få undtagelser var dataene forelagt til dette formål ufuldstændige. Det bør imidlertid anerkendes, at mange medlemsstater stadig var i de tidlige stadier af etableringen af auditsystemer på tidspunktet for udarbejdelsen af rapporterne for 2007.

Foranstaltninger til at forbedre kontrolmyndighedernes indsats

Under denne overskrift blev medlemsstaterne opfordret til at rapportere de foranstaltninger, de selv havde truffet i 2007 for at forbedre kontrolmyndighedernes indsats. Bortset fra oplysninger om uddannelse og om rutineprocedurer rapporterede medlemsstaterne generelt meget lidt af betydning under denne overskrift, igen med nogle undtagelser.

Foranstaltninger til at forbedre fødevarevirksomhedsledernes indsats

Under denne overskrift blev medlemsstaterne bedt om oplysninger om, hvilke foranstaltninger der var truffet for at forbedre de forskellige aktørers indsats i fødekæden via reklamefremstød, rådgivning, uddannelse osv. Der var i praksis meget begrænsede oplysninger under denne overskrift, og hvor oplysninger var givet, var de meget forskellige fra den ene medlemsstat til den anden med hensyn til detaljeringsgrad og indhold.

3. Kommissionens audit og tilsyn i medlemsstaterne og Kommissionens efterfølgende foranstaltninger

Levnedsmiddel- og Veterinærkontoret under GD Sundhed og Forbrugere foretager audit og tilsyn for at verificere, at foderstof- og fødevarelovgivningen samt lovgivningen om dyresundhed og dyrevelfærd samt plantesundhed overholdes, og for at verificere, at den nationale offentlige kontrol inden for disse områder udføres i overensstemmelse med EU's lovgivning.

Der udarbejdes hvert år et program for Levnedsmiddel- og Veterinærkontorets tilsyn, hvor prioriteringsområder og lande identificeres for tilsyn. Disse programmer offentliggøres på GD Sundhed og Forbrugeres websted[4]. Programmet revideres midt på året for at sikre, at det forbliver opdateret og relevant. Det kan f.eks. være nødvendigt at planlægge nye tilsyn som reaktion på nye risici, f.eks. sygdomsudbrud. Disse nye tilsyn er afspejlet i ændringer i tilsynsprogrammet.

Resultaterne af hvert audit og tilsyn beskrives i en rapport sammen med konklusioner og henstillinger om identificerede mangler. De kompetente myndigheder i det besøgte land får mulighed for at kommentere udkastet til rapporten. Levnedsmiddel- og Veterinærkontoret kommer med henstillinger til myndighederne for at imødegå eventuelle mangler konstateret under tilsynene. Myndighederne skal derefter forelægge en handlingsplan, der beskriver, hvordan de har imødegået eller har til hensigt at imødegå henstillingerne. Kommissionen evaluerer på sin side handlingsplanen og overvåger systematisk gennemførelsen af foranstaltningerne via en række opfølgende aktiviteter: generelle opfølgninger, hvor Levnedsmiddel- og Veterinærkontoret og myndighederne i medlemsstaten mødes for at gennemgå, hvordan det går med henstillingerne til den pågældende medlemsstat, opfølgende tilsyn eller audit på stedet inden for de pågældende områder, anmodninger om skriftlige rapporter samt bilaterale møder på højt niveau i tilfælde af overordnede eller vedvarende problemer.

Hvor omstændighederne kræver det, kan Kommissionen træffe retlige foranstaltninger. Dette kan ske på to måder: beredskabs- eller beskyttelsesforanstaltninger på passende retligt grundlag[5], eller overtrædelsesprocedure. Hvis der ved et tilsyn konstateres en umiddelbar trussel mod menneskers, dyrs eller planters sundhed, kan Kommissionen træffe beredskabs- eller beskyttelsesforanstaltninger. Disse kan omfatte retlige foranstaltninger for at forhindre handel med eller import af foderstof, fødevarer, dyr og planter eller produkter fremstillet heraf. Kommissionen kan desuden, hvis en kompetent myndighed ikke træffer tilfredsstillende korrigerende foranstaltninger, indlede en overtrædelsesprocedure mod den pågældende medlemsstat.

På den måde overvåger og kontrollerer Kommissionen på stedet medlemsstaternes overholdelse af foderstof- og fødevarelovgivningen samt lovgivningen om dyresundhed og dyrevelfærd samt plantesundhed og træffer, hvor det er relevant, foranstaltninger med henblik på at beskytte menneskers, dyrs og planters sundhed mod risici og/eller for at sikre overholdelse af den pågældende lovgivning. Desuden får de implicerede parter og borgerne gennem offentliggørelsen af inspektionsrapporter og medlemsstatens handlingsplan samt regelmæssigt opdaterede landeprofiler faktuelle oplysninger om, hvordan kontrolmyndighederne i hver medlemsstat opfylder sine forpligtelser for at sikre, og hvor det er nødvendigt, håndhæve den korrekte gennemførelse af loven på dette område.

Der udarbejdes og offentliggøres en årsrapport om disse aktiviteter i henhold til artikel 45, stk. 4, i forordningen om foderstof- og fødevarekontrol. Rapporten beskriver de overordnede resultater af audit og tilsyn i det pågældende år. Rapporterne for 2007 og 2008 er forelagt Europa-Parlamentet og Rådet og er allerede blevet offentliggjort. Rapporterne kan læses på Europa-webstedet[6]. Hovedproblemerne konstateret ved audit og tilsyn i løbet af det pågældende år og de foranstaltninger, der er truffet som følge heraf, er indeholdt i disse rapporter. Levnedsmiddel- og Veterinærkontoret udarbejder desuden andre rapporter, f.eks. generelle oversigtsrapporter, som opsummerer resultaterne af tilsyn til en række medlemsstater med samme emne.

Specifikt med hensyn til 2007 (året, som medlemsstaternes rapporter henviste til i ovennævnte afsnit 2) planlagde Levnedsmiddel- og Veterinærkontoret 260 tilsyn. Heraf blev 209 gennemført, 63 blev fjernet fra programmet af forskellige årsager, og 43 nye kom til. Det samlede antal gennemførte tilsyn var således 252, hvoraf 159 fandt sted i medlemsstater, 12 i kandidatlande[7] og 81 i tredjelande[8]. Levnedsmiddel- og Veterinærkontorets tilsyn kan dække en række forskellige eller overlappende målsætninger. Hver målsætning kategoriseres i et af de fire brede områder: fødevaresikkerhed, dyresundhed, dyrevelfærd og plantesundhed. På dette grundlag vedrørte 70 % af tilsynsmålsætningerne i 2007 fødevaresikkerhed. Som følge af jord til bord-tilgangen omfatter mange fødevaresikkerhedstilsyn imidlertid også nogle elementer af dyresundhed og -velfærd. En fuldstændig liste over alle inspicerede lande i 2007 og emnerne for disse tilsyn fremgår af bilag 2 til 2007-rapporten.

Resultaterne og henstillingerne, der fulgte af tilsyn og audit foretaget i 2007, var for størstedelens vedkommende af en sådan karakter, at de blev behandlet via opfølgningsprocessen beskrevet ovenfor. Ingen audit eller tilsyn i medlemsstaterne identificerede nogen umiddelbar trussel mod forbruger-, dyre- eller plantesundhed, således at Kommissionen var nødt til at træffe beredskabs- eller beskyttelsesforanstaltninger. Da den løbende gennemførelse af relevant lovgivning imidlertid ligger hos medlemsstaternes kompetente myndigheder, træffes de korrigerende foranstaltninger i overvejende grad på dette niveau. Fire tilsyn fokuserede på opfølgningen af mere alvorlige mangler i kontrollerne, som var forbundet med igangværende sager om overtrædelse imod medlemsstater.

Beskrivelser af resultaterne og foranstaltningerne for 2007 fremgår af selve rapporten, som kan hentes fra Europa-webstedet[9]

Levnedsmiddel- og Veterinærkontoret iværksatte endvidere i 2007 en række "generelle audit", som fastsat i artikel 45 i forordningen om offentlig foderstof- og fødevarekontrol. Disse audit, som omfatter alle medlemsstater, afsluttes i 2011. Formålet med de generelle audit er at verificere, at offentlig kontrol generelt finder sted i overensstemmelse med EU-lovgivning og med de flerårige nationale kontrolplaner[10]. Med gennemførelsen af denne række audit vil Kommissionen få et bredt overblik over den generelle anvendelse af offentlig kontrol i medlemsstaterne.

4. Andre informationskilder om kontrol i medlemsstaterne

Der anvendes også andre metoder til at give Kommissionen oplysninger og data om, hvordan de nationale kontrolsystemer fungerer i medlemsstaterne.

Sektorspecifik rapportering

I takt med at EU-lovgivningen om fødevaresikkerhed, dyresundhed og -velfærd samt plantesundhed er vokset i årenes løb, er kravene til medlemsstaterne om at forelægge regelmæssige rapporter om gennemførelsen af denne lovgivning blevet tilsvarende mere omfattende. Disse rapporter giver omfattende, til tider detaljerede oplysninger om, hvordan forskellige kontrolsystemer fungerer i medlemsstaterne, og om resultaterne af denne kontrol. De indeholder endvidere oplysninger, som er nyttige for Kommissionen ved vurderingen af konsekvenserne af gældende lovgivning eller ved overvejelser om, hvorvidt og hvordan lovgivningen bør opdateres eller ændres.

Genereringen af de underliggende data og udarbejdelsen af rapporterne med forskellige formater og rapporteringsfrekvenser fra sektor til sektor udgør en betydelig belastning for de nationale myndigheder i medlemsstaterne. Kommissionen skal desuden stille væsentlige ressourcer til rådighed til oversættelse og analyse heraf.

På baggrund af disse nationale rapporter udarbejder og fremlægger Kommissionen til gengæld en række sektorspecifikke rapporter, som beskriver gennemførelsen af visse aspekter af EU-lovgivning, der finder anvendelse på fødekæden, herunder i nogle tilfælde specifikke data om offentlig kontrol og resultaterne heraf på de berørte områder.

Blandt de mest relevante er rapporterne om overvågning og test af drøvtyggere for forekomsten af transmissible spongiforme encephalopatier (TSE), den sammenfattende rapport om tendenser og kilder til zoonoser, zoonotiske agenser og fødevarebårne udbrud i EU (pålagt Den Europæiske Fødevaresikkerhedsautoritet (EFSA)) samt den årlige beretning om EU-dækkende overvågning af pesticidrestkoncentrationer.

En liste over offentliggjorte rapporter findes i bilaget til denne rapport.

Rapportering ved møderne i Den Stående Komité for Fødevarekæden og Dyresundhed

Medlemsstaterne forelægger desuden regelmæssigt rapporter om gennemførelsen af kontrollen ved møder i Den Stående Komité for Fødevarekæden og Dyresundhed. Dette kan enten være rutinemæssige rapporter om forekomsten af og kontrollen med fødevarebårne sygdomme, dyre- eller plantesygdomme, eller de kan have relation til nylige udbrud og de beredskabsforanstaltninger, der er truffet som følge heraf. De udgør en anden vigtig informationskilde for Kommissionen ved vurderingen af, hvordan kontrollen fungerer i medlemsstaterne. I de senere år har Kommissionen gjort det til praksis at offentliggøre disse fremlæggelser på Kommissionens websted sammen med referaterne fra de pågældende møder.

På nogle områder udformer Kommissionen endvidere en kompilering af rapporterne fra medlemsstaterne og fremlægger dem via Den Stående Komité[11]

Systemer til hurtig varsling og andre rapporteringsredskaber

De eksisterende hurtige varslingssystemer for fødevare- og fodersikkerhed (RASFF), udbrud af dyresygdomme (ADNS) og udbrud af plantesygdomme (Europhyt) er vigtige redskaber, som gør det muligt at reagere hurtigt på krisesituationer og nye risici, og de er en kilde til information om fare- og sygdomsmønstre, efterhånden som de udvikles i fødekæden. Dataene fra disse systemer kan være en vigtig indikator for manglende overholdelse af fastlagte sikkerhedsstandarder. De detaljerede resultater opsummeres hvert år i årsrapporter om RASSF[12] og ADNS[13] som offentliggøres på Kommissionens websted. Det er Kommissionens hensigt fra 2010 at udarbejde en lignende årsrapport om Europhyt, som er et notifikationsredskab i forbindelse med udbrud af plantesygdomme. TRACES, systemet, som gør det muligt for Kommissionen og medlemsstaterne at udveksle oplysninger om den kontrol, der er foretaget på dyr og fødevarer af animalsk oprindelse (på interne produkter og import fra tredjelande), er en anden vigtig datakilde, ikke kun for antallet af flytninger af de berørte råvarer, men også for den udførte offentlige veterinærkontrol.

5. Konklusion

Kommissionen baserer sin vurdering af effektiviteten af medlemsstaternes kontrolsystemer på de oplysninger og data, som Kommissionen modtager fra medlemsstaterne gennem alle de ovennævnte kanaler. Kommissionen er af den opfattelse, at medlemsstaterne i det store og hele har truffet tilstrækkelige foranstaltninger i forbindelse med svaghederne i kontrolsystemet konstateret gennem Levnedsmiddel- og Veterinærkontorets tilsyn eller især individuelle klager. Hvor dette ikke er tilfældet, har Kommissionen truffet alle de foranstaltninger, den har til rådighed for at håndhæve kravene i EU-lovgivningen, og har indledt overtrædelsesprocedurer, hvor nødvendigt. En oversigt over de klager, som Kommissionen har modtaget og undersøgt inden for fødekædelovgivningen, er opsummeret i Kommissionens årsrapport om anvendelsen af EU-lovgivning[14].

Gennemgangen af de forskellige oplysninger, som Kommissionen modtager om kontrollen i medlemsstaterne, viser imidlertid, at der er en række potentielle områder for forbedring i kompileringen, overførslen og analysen af oplysningerne om gennemførelsen af fødekædelovgivningen og især om offentlig kontrol, hvor datagenerering og -behandling kan forenkles, og fremlæggelsen af data kan strømlines og gøres mere relevant. Lettere tilgængelige og sammenlignelige data vil til gengæld give både nationale myndigheder og Kommissionen mulighed for at arbejde mere effektivt, og samtidig give EU-borgerne fuldstændig sikkerhed for, at kontrolsystemerne er omfattende, robuste og effektive.

Kommissionen vil derfor i tæt samarbejde med medlemsstaterne undersøge en række foranstaltninger for at gøre måden, hvorpå oplysninger om kontrollen indsamles, analyseres og fremlægges på EU-niveau, mere effektiv og omfattende, og især:

1. Hvordan rapporteringskravene, der i øjeblikket er pålagt medlemsstaterne af gældende EU-lovgivning, kan forenkles og strømlines, bl.a. ved at fjerne dobbelte og overflødige oplysninger og ved brugen af standardiserede skabeloner til kvantitative data, hvilket i væsentligt omfang kan begrænse kravene til oversættelse fra forskellige officielle sprog.

2. Hvordan det betydelige potentiale for elektronisk overførsel og analyse af data gennem brug af internettet kan udnyttes i fuldt omfang til at opnå forenkling og standardisering og til at reducere byrden ved at generere, indsamle og overføre kontrolrelaterede data med relevant input og bistand fra Eurostat.

3. Hvordan forenklingen og standardiseringen af rapporteringskravene kan hjælpe medlemsstaterne med at imødekomme forpligtelsen i artikel 7 i forordningen om foderstof- og fødevarekontrol, ifølge hvilken de skal sikre, at de udfører deres hverv med "en høj grad af åbenhed", og mere specifikt, at offentligheden får adgang til oplysningerne om de kompetente myndigheders kontrolvirksomhed og dennes virkninger.

BILAG

LISTE OVER KOMMISSIONENS OFFENTLIGGJORTE SEKTORSPECIFIKKE RAPPORTER OM GENNEMFØRELSEN AF EU-LOVGIVNING OM FØDEVARESIKKERHED, DYRESUNDHED, DYREVELFÆRD SAMT PLANTESUNDHED

Rapport | Retsgrundlag | Offentliggørelse |

Årsrapport om overvågning og test af drøvtyggere for forekomsten af transmissible spongiforme encephalopatier (TSE) i EU | Artikel 6, stk. 4, i Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier | http://ec.europa.eu/food/food/biosafety/tse_bse/monitoring_annual_reports_en.htm |

EU's sammenfattende rapport om tendenser i og kilder til zoonoser, zoonotiske agenser og fødevarebårne udbrud i EU | Artikel 9, stk. 2, i Europa-Parlamentets og Rådets direktiv 2003/99/EF af 17. november 2003 om overvågning af zoonoser og zoonotiske agenser, om ændring af Rådets beslutning 90/424/EØF og om ophævelse af Rådets direktiv 92/117/EØF (Pålagt EFSA, udarbejdet af EFSA i samarbejde med ECDC) | http://www.efsa.europa.eu/en/press/news/zoonoses100128.htm |

Årsrapport om det hurtige varslingssystem for fødevarer og foderstof (RASFF) | Artikel 50 i Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed | http://ec.europa.eu/food/food/rapidalert/rasff_publications_en.htm |

Årsrapport om EU-dækkende overvågning af pesticidrester | Artikel 32 i Europa-Parlamentets og Rådets forordning (EF) nr. 396/2005 af 23. februar 2005 om maksimalgrænser for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (Pålagt EFSA) | http://ec.europa.eu/food/fvo/specialreports/pesticides_index_en.htm http://www.efsa.europa.eu/en/scdocs/doc/EFSA_2007_Annual_Report_Pesticide%20Residue_en.pdf |

Årlig rapport om bestråling af fødevarer | Artikel 7, stk. 3, i Europa-Parlamentets og Rådets direktiv 1999/2/EF af 22. februar 1999 om indbyrdes tilnærmelse af medlemsstaternes lovgivning om levnedsmidler og levnedsmiddelingredienser, som er behandlet med ioniserende stråling | http://ec.europa.eu/food/food/biosafety/irradiation/index_en.htm |

Arbejdsdokument fra Kommissionens tjenestegrene om gennemførelsen af nationale overvågningsplaner for restkoncentrationer i medlemsstaterne | Artikel 8 i Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf og om ophævelse af direktiv 85/358/EØF og 86/469/EØF og beslutning 89/187/EØF og 91/664/EØF | http://ec.europa.eu/food/food/chemicalsafety/residues/control_en.htm |

Kommissionens rapport til Europa-Parlamentet og Rådet om gennemførelsen af artikel 9 i Rådets direktiv 89/398/EØF om indbyrdes tilnærmelse af medlemsstaternes lovgivning om levnedsmidler bestemt til særlig ernæring | Artikel 9 i Rådets direktiv 89/398/EØF af 3. maj 1989 om indbyrdes tilnærmelse til medlemsstaternes lovgivning om levnedsmidler bestemt til særlig ernæring | http://ec.europa.eu/food/food/labellingnutrition/nutritional/foodstuff_particular_nutri_uses_en.htm |

Kommissionens sammendrag af medlemsstaternes kvartalsrapporter om gennemførelsen af programmer vedrørende aviær influenza hos fjerkræ og vilde fugle, herunder alle positive og negative resultater af både serologiske og virologiske laboratorieundersøgelser opnået som led i deres overvågning | Artikel 19, stk. 1, litra d), i Kommissionens beslutning 2006/875/EF og artikel 9, stk. 1, litra d), i Kommissionens beslutning 2006/876/EF om godkendelse af de programmer for udryddelse og overvågning af dyresygdomme og visse former for TSE og for forebyggelse af zoonoser, som medlemsstaterne samt Bulgarien og Rumænien har forelagt for 2007. | Vedrørende fjerkræ: http://ec.europa.eu/food/animal/diseases/controlmeasures/avian/res_surv_wb_annual_07_en.pdf Vedrørende vilde fugle: http://ec.europa.eu/food/animal/diseases/controlmeasures/avian/res_ai_surv_wildbirds_2007_en.pdf |

Årsrapport om resultaterne af gennemførelsen af overvågningsprogrammet vedrørende aviær influenza hos fjerkræ og vilde fugle. (Sammenfatning af medlemsstaternes årlige rapportering af overvågningsresultater vedrørende aviær influenza hos fjerkræ og vilde fugle, udarbejdet af Kommissionen og EU-referencelaboratoriet for aviær influenza) | Artikel 19, stk. 1, litra f), i Kommissionens beslutning 2006/875/EF og artikel 9, stk. 1, litra f), i Kommissionens beslutning 2006/876/EF om godkendelse af de programmer for udryddelse og overvågning af dyresygdomme og visse former for TSE og for forebyggelse af zoonoser, som medlemsstaterne samt Bulgarien og Rumænien har forelagt for 2007. | Vedrørende fjerkræ: http://ec.europa.eu/food/animal/diseases/controlmeasures/avian/res_surv_wb_annual_07_en.pdf Vedrørende vilde fugle: http://ec.europa.eu/food/animal/diseases/controlmeasures/avian/res_ai_surv_wildbirds_2007_en.pdf |

Rapporter fra ekspertundergruppers møder (kvægbrucellose, fåre- og gedebrucellose, kvægtuberkulose samt rabies) under taskforcen til overvågning af sygdomsudryddelse i medlemsstaterne | Taskforcen blev oprettet i 2000 som en foranstaltning fastsat i Kommissionens hvidbog om fødevaresikkerhed. | http://ec.europa.eu/food/animal/diseases/eradication/taskforce_en.htm |

Årligt sammendrag af medlemsstaternes fremlæggelser om import af animalske produkter til eget forbrug med en oversigt over de relevante oplysninger om de foranstaltninger, der er truffet for at oplyse om og håndhæve bestemmelserne i forordningen, samt resultaterne heraf | Artikel 7, stk. 1, i Kommissionens forordning (EF) nr. 206/2009/EC (der ophæver artikel 5, stk. 1, i Kommissionens forordning (EF) 745/2004) om indførsel til Fællesskabet af sendinger af animalske produkter til eget forbrug | http://ec.europa.eu/food/animal/animalproducts/personal_imports/sum_personal_imports_2005_2007_final.pdf |

Dyrevelfærd: forordningen om dyretransport | Artikel 27, stk. 2, i Rådets forordning (EF) nr. 1/2005 | http://ec.europa.eu/food/animal/welfare/transport/inspections_reports_reg_1_2005_en.htm |

[1] Europa-Parlamentets og Rådets forordning (EF) nr. 882/2004 af 29. april 2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes (EUT L 165 af 30.04.2004, s. 1).

[2] Kommissionens beslutning 2008/654/EF af 24. juli 2008 om retningslinjer for medlemsstaterne vedrørende udarbejdelse af årsrapporten om den integrerede, flerårige, nationale kontrolplan i henhold til Europa-Parlamentets og Rådets forordning (EF) nr. 882/2004 (EUT L 214 af 09.08.2008, s. 56).

[3] Kommissionens beslutning 2006/677/EF af 29. september 2006 om retningslinjer med kriterier for gennemførelsen af audit i henhold til Europa-Parlamentets og Rådets forordning (EF) nr. 882/2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes (EUT L 278 af 10.10.2006, s. 15, og EUT L 142M af 5.6.2007, s. 259).

[4] http://ec.europa.eu/food/fvo/inspectprog/index_en.htm

[5] For eksempel beslutninger truffet i henhold til artikel 53 i Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (EFT L 31 af 1.2.2002, s. 1).

[6] http://ec.europa.eu/food/fvo/annualreports/index_en.htm

[7] Kandidatlande er de lande, der er kandidater til fremtidigt medlemskab af EU, men som endnu ikke er begyndt den formelle tiltrædelsesproces.

[8] Af de 81 tilsyn foretaget i tredjelande i 2007 var der flest tilsyn i Brasilien (7) fulgt af Argentina, Australien, Canada, Island og Schweiz (hver 3). I 2006 var de mest inspicerede tredjelande derimod Kina (5 tilsyn) fulgt af Brasilien (4), Norge (3) og Thailand (3).

[9] http://ec.europa.eu/food/fvo/annualreports/ann_rep_2007_en.pdf

[10] Audittene dækker også andre aspekter med relation til fødevarelovgivning, f.eks. fødevaremærkning, økologiske fødevarer, fødevarer beskyttet af geografiske betegnelser osv.

[11] http://ec.europa.eu/food/committees/regulatory/index_en.htm

[12] http://ec.europa.eu/food/food/rapidalert/rasff_publications_en.htm

[13] http://ec.europa.eu/food/animal/diseases/adns/index_en.htm

[14] http://ec.europa.eu/community_law/infringements/infringements_annual_report_en.htm